Pakkie-monopolie vir Poskantoor ‘rampspoedig’Die Poskantoor wil alleenreg op die aflewering van pakkies minder as 1 kg hê. (Argieffoto) Indien die Suid-Afrikaanse Poskantoor (Sapo) in sy voortslepende hofgeding slaag om ’n monopolie op die aflewering van pakkies wat minder as een kilogram weeg te bekom, sal die uitwerking daarvan op private koeriers en e-handelondernemings rampspoedig wees. Só sê Peter Harvey, besturende direkteur van die betalingsdiensverskaffer DPO Suid-Afrika, wat ondernemings soos Takealot en Mr. Delivery bedien. Sapo het in 2018 gesê dat die private koeriermaatskappy PostNet strydig optree met die Poswet wat bepaal dat die poskantoor die alleenreg het op die aflewering van pakkies van 1 kg of minder. Die Onafhanklike Kommunikasieowerheid (Okosa) se klagte- en nakomingskomitee het bevind dat PostNet inderdaad dié wet oortree en sy aflewering van pakkies onder 1 kg teen Maart verlede jaar moet staak. PostNet en die Suid-Afrikaanse Spoedposvereniging (SAEOA) het in die hooggeregshof teen dié uitspraak geappelleer. Die saak sal na verwagting eers volgende jaar aangehoor word. “Daar is ’n goeie argument vir ’n sterk, goed gefinansierde en doeltreffende poskantoor. Die private sektor moet egter toegelaat word om die gaping in die afwesigheid daarvan te vul,” sê Harvey. Maroela Media het vroeër berig dat die poskantoor wéér op die rand van ineenstorting was en deur bankrotskap in die gesig gestaar is ondanks die R8 miljard se reddingsboeie wat hy sedert 2014 ontvang het. Die poskantoor is ook oor die afgelope jare gereeld onder skoot weens vertragings met aflewerings of posstukke wat nooit hul bestemming bereik nie. “Gegewe die operasionele probleme wat die poskantoor ondervind, sal beperkings op private koeriers ’n baie negatiewe uitwerking op die plaaslike logistieke sowel as e-handelsektor hê,” sê Harvey. “Ons werk saam met duisende e-handelmaatskappye, waarvan baie kleinsakeondernemings is, wat tydens die Covid-19-inperking op die been gebring is. Dié ondernemings ding reeds mee met groter en selfs internasionale maatskappye en maak staat op hul koeriervennote vir vinnige, betroubare aflewerings.” Harvey sê voorts dat sodanige beperkings werkloosheid negatief sal beïnvloed en dat die regering eerder hard daaraan moet werk om die poskantoor te verbeter en hulle toelaat om met die private sektor mee te ding.